SK Úradný vestník Európskej únie C 339/1

Oznámenie Komisie týkajúce sa zmeny a predĺženia platnosti usmernení Spoločenstva o štátnej pomoci v sektore poľnohospodárstva a lesného hospodárstva na roky 2007 – 2013

2013/C 339/01

1. PREDĹŽENIE

Podľa bodu 199 usmernení Spoločenstva o štátnej pomoci v sektore poľnohospodárstva a lesného hospodárstva na roky 2007 – 2013 (1) (ďalej len „usmernenia“) platia uvedené usmernenia do 31. decembra 2013.

Nástroj, ktorý by mal nahradiť uvedené usmernenia, t. j. nové usmernenia Spoločenstva o štátnej pomoci v sektore poľnohospodárstva a lesného hospodárstva na roky 2014 – 2020, bude do veľkej miery závisieť od budúcich pravidiel pre rozvoj vidieka (2) a programu Komisie zameraného na reformu štátnej pomoci (3).

Aby sa neovplyvnili výsledky revízie pravidiel pre rozvoj vidieka a horizontálnych diskusií o modernizácii štátnej pomoci, je vhodné predĺžiť platnosť týchto usmernení do 30. júna 2014. V prípade, že sa usmernenia odvolávajú na kritériá nariadenia (ES) č. 1698/2005 (4), uvedené kritériá by sa naďalej mali uplatňovať pri posudzovaní štátnej pomoci na základe usmernení počas predĺženého obdobia ich uplatňovania, a to aj po nadobudnutí účinnosti nového nariadenia o rozvoji vidieka.

2. PRISPÔSOBENIE BODU 189 USMERNENÍ Z HĽADISKA TRVANIA SCHÉM

Je dôležité zabezpečiť kontinuitu vo vykonávaní politiky rozvoja vidieka a hladký prechod z jedného programového obdobia do nasledujúceho programového obdobia (2007 – 2013 a 2014 – 2020). Uplatňovanie programov rozvoja vidieka a príslušných právnych ustanovení na programové obdobie 2007 – 2013, ako aj programov a ustanovení na nasledujúce programové obdobie sa bude nevyhnutne prekrývať. V tejto súvislosti môžu členské štáty za určitých podmienok prijímať záväzky na základe nariadenia Rady (ES) č. 1698/2005 vrátane jeho vykonávacích aktov (5) aj po ukončení programového obdobia 2007 – 2013.

Počas predĺženého obdobia uplatňovania nariadenia (ES) č. 1698/2005, a to aj po nadobudnutí účinnosti nového nariadenia o rozvoji vidieka, by sa preto mal bod 189 vzťahovať aj na nové záväzky po roku 2013, pokiaľ budú splnené platné podmienky týkajúce sa nových záväzkov, pre ktoré sa prijali alebo prijmú pravidlá, v záujme zabezpečenia hladkého prechodu z jedného programového obdobia do nasledujúceho programového obdobia (2007 – 2013 a 2014 – 2020).

3. ZMENY

Bod 199 usmernení výslovne predpokladá, že Komisia ich za určitých podmienok môže zmeniť pred uplynutím ich platnosti 31. decembra 2013. Aby sa zabezpečila zhoda s právnymi predpismi týkajúcimi sa rozvoja vidieka (6), body 189 a 199 uvedených usmernení by sa preto mali zodpovedajúcim spôsobom zmeniť.

3.1. Bod 189 usmernení sa nahrádza takto

„Komisia preto v budúcnosti schváli iba schémy s obmedzeným trvaním. Schémy obsahujúce štátnu pomoc na opatrenia, ktoré môžu využívať aj výhody spoločného financovania podľa nariadenia Rady (ES) č. 1698/2005, by sa mali obmedziť na trvanie programového obdobia 2007 – 2013. Ak to umožňuje právo Únie, a v súlade s podmienkami, ktoré sú v ňom stanovené, môžu členské štáty naďalej prijímať záväzky pre rozvoj vidieka na základe nariadenia (ES) č. 1698/2005 a jeho vykonávacích pravidiel. Komisia bude preto uvedené usmernenia uplatňovať aj na takéto nové záväzky. Ostatné schémy pomoci by nemali predpokladať trvanie dlhšie než sedem rokov.“

3.2. V bode 199 usmernení sa prvá veta nahrádza takto

„Usmernenia sa uplatňujú do 30. júna 2014.“

(1) Ú. v. EÚ C 319, 27.12.2006, s. 1.

(2) Návrh nariadenia Európskeho parlamentu a Rady o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) – KOM(2011) 627 v konečnom znení/3.

(3) Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o modernizácii štátnej pomoci EÚ (MŠP), COM(2012) 209 final.

(4) Nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. EÚ L 277, 21.10.2005, s. 1).

(5) Nariadenie Komisie (ES) č. 1974/2006 z 15. decembra 2006, ktorým sa ustanovujú podrobné pravidlá vykonávania nariadenia Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. EÚ L 368, 23.12.2006, s. 15).

(6) Bod 26 usmernení Spoločenstva o štátnej pomoci v sektore poľnohospodárstva a lesného hospodárstva na roky 2007 – 2013.